1Keu teupimpén kor. Meunurot lagu Mut-Laben. Zabur Nabi Daud. 2Deungon sipeunoh até ulôn keuneuk peugah ucapan syukoe ubak Droeneueh, ya TUHAN, dan ulôn peusampoe karya Droeneueh nyang lumpah meugah nyoe. 3Ulôn keuneuk meuseunang-seunang dan meusukaria kareuna Droeneueh, dan teupujo nan Droeneueh, TUHAN Nyang Mahamanyang. 4Dikeue Droeneueh musoh ulôn laju jiriwang dan jipeuplueng droe; dan laju awaknyan reubah meugantoh dan maté laju diteumpat nyan. 5Sabab Droeneueh neupeurintah sibagoe hakém nyang ade; TUHAN ka neubila peukara ulôn. 6Droeneueh ka neuhuköm bansa-bansa dan neupeubinasa bubena ureuëng jeuhet; awaknyan laju teupeutuwoe keu siumu masa. 7Musoh kamoe ka habéh jipoh ngon jipeubinasa, banda-banda awaknyan TUHAN peuhanco; hanale ureuëng nyang ji ingat keu banda nyan. 8TUHAN geupeurintah keu siumu masa; Gobnyan geupeudong takhta Geuh keu geuhakém donya. 9Gobnyan geupeurintah ubak bansa-bansa deungon peunoh keuadelan, dan geupeuhakém awaknyan deungon cara jujoe. 10TUHAN nyan teumpat meupayong keu ureuëng nyang keunong tindéeh, dan teumpat meulindong óh trok watée keusosahan. 11Ureuëng nyang jituri Droeneueh, jimeuharab ubak Droeneueh ya, TUHAN, ureuëng nyang jiseumah Droeneueh hana neupeubiyeu meunan mantong. 12Pujoe kheueh TUHAN nyang mat peurintah di Sion! Neucalitra kheueh buet-buet Gobnyan ubak bansa-bansa! 13Sabab Gobnyan geu ingat keu ureuëng nyang meudeurita dan hana geutuwo keuhai jiklik awaknyan; ureuëng nyang jipeubuet jeuhet laju geuhuköm. 14Ngieng kheueh, musoh jipeuseungsara ulôn; neugaséh kheueh ulôn, ya TUHAN, neupeusie kheueh ulôn nibak beuncana mawöt, 15mangat ulôn kupujo Droeneueh dikeue peunduduek Yerusalem. Ulôn teuma meusurak geumbira sabab Droeneueh neupeuseulamat ulôn. 16Bansa-bansa nyang hana jituri Droeneueh ureuëng nyan rhot u dalam uruek nyang jikueh keudroe; awaknyan meucarueh nibak taron droejih keudroe. 17TUHAN ka geupeugah droe Gobnyan sabab keuputosan Gobnyan ade. Ureuëng jeuhet sisat lé sabab buet nyang jipeubuet keudroe. 18Mawöt na kheueh keuneuleuh nibak udeb ureuëng-ureuëng jeuhet, bansa-bansa nyang hana jipakoe ubak Po teu Allah. 19Hana siumu masa ureuëng gasien geupeutuwo; kon teuma siumu masa ureuëng seungsara hana harapan. 20Beudôh kheueh, TUHAN, neupeuhakém kheueh bansa-bansa, bék neupeubiyeu manusia jipeusombong droe jih keudroe. 21Bah kheueh awaknyan jiteuka teumakot, ya TUHAN, dan jisadar bahwa droe jih nyan na kheueh manusia.
Zabur 9